[Foto’s] Vier sterf in gru-botsingDie voertuie se wrakke. Foto: Verskaf Vier mense is dood en twee beseer in ŉ gru-botsing Saterdag in die vroeë oggendure in Durban se middestad. Garrith Jamieson, woordvoerder van Rescue Care Paramedics, het gesê die botsing het om 02:00 op die hoek van Dr. Yusuf Dadoo- (Broadstraat) en Anton Lembede (Smithstraat) plaasgevind. “Twee voertuie het in die T-aansluiting gebots waarna een die pad verlaat en in ŉ kitskosrestaurant ingeploeg het. Die toneel was chaoties,” het Jamieson gesê. Volgens Jamieson het een van die voertuie op sy dak tot stilstand gekom. Drie insittendes is in dié voertuig aangetref en een passasier, ŉ vrou in haar 30’s, is tydens die trefslag vermoedelik uit die voertuig geslinger. “Die drie insittendes, twee mans in hul 40’s en ŉ vrou in haar 30’s, is met verskeie noodlottige beserings aangetref. Hulle is op die toneel dood verklaar. Die vrou wat glo uit die voertuig geslinger is, het kritieke beserings opgedoen.” Paramedici het onverpoosd gepoog om die vrou te stabiliseer, maar haar hart het gaan staan en sy is op die toneel dood verklaar. Jamieson het gesê die oorledenes was almal van dieselfde gesin. “Twee insittendes van die ander voertuig, ŉ pa en sy seun, is ook ernstig beseer. Hulle is op die toneel gestabiliseer en na ŉ nabygeleë hospitaal geneem vir mediese behandeling.” Die omstandighede wat tot die botsing gelei het, is onbekend en word deur owerhede ondersoek.